Yes4Youth 'n finalis in Google Impact Challenge - Solidariteit WêreldSolidariteit Wêreld
Tuis › Mediaverklarings › Yes4Youth ‘n finalis in Google Impact Challenge
Solidariteit Jeug het vandag ʼn brief aan die organiseerders van die Google Impact Challenge gestuur wat hulle daarop wys dat die veelbesproke Yes4Youth-program mense op grond van hul velkleur uitsluit, maar dat die program ten spyte daarvan as finalis in die kompetisie aangewys is.
Volgens Paul Maritz, koördineerder van Solidariteit Jeug, stel die reëls, soos deur Google Impact Challenge uiteengesit in Paragraaf 2 Reël C, dat ʼn program nie in aanmerking vir die kompetisie mag kom indien dit diskrimineer op grond van etnisiteit of seksuele voorkeur nie. “Dit is egter presies wat die Yes4Youth-program doen. Yes4Youth stel dit reeds by die registrasieproses baie duidelik dat wit, jong werkloses nie deur die program geakkommodeer word nie deurdat hulle nie eens toegelaat word om te registreer nie,” het Maritz gesê.
Solidariteit Jeug stel in sy brief aan die organiseerders van die Google Impact Challenge dat dit belangrik is om te werk na ʼn nie-rassige samelewing wat mense insluit en nie op grond van hul velkleur uitsluit nie. “Hierdie beskouing is op 6 November in die parlement deur pres. Cyril Ramaphosa beaam. Dit was dus vir Solidariteit Jeug geweldig skokkend om te verneem dat die Yes4Youth-program, soos in die Staatskoerant uiteengesit, nie wit mense sal insluit nie,” het Maritz verduidelik.
“Solidariteit Jeug is dus van mening dat die Yes4Youth-program in direkte teenstelling met die gees en die reëls van die Google Impact Challenge-program staan omdat die program nie aan die vereistes van nie-rassigheid voldoen nie,” het Maritz gesê.
“Ons vra net vir balans en dat mense nie op grond van ras beoordeel word nie. Indien Google Impact Challenge dus bevind dat die Yes4Youth-program wel aan hul vereistes voldoen, sal ons graag ʼn verduideliking daarvoor wil hê. Indien dit nie daarvan voldoen nie, moet die Yes4Youth- program as ʼn finalis gediskwalifiseer word,” het Maritz afgesluit.
Om die reëls van die Google Impact Challenge te sien, klik hier.
Om Solidariteit Jeug se brief aan die organiseerders te lees, klik hier.